Fid-dawl tad-deterjorazzjoni kontinwa tas-sitwazzjoni fil-Venezwela, il-Kunsill illum iddeċieda li jġedded il-miżuri restrittivi mmirati fis-seħħ attwalment sal- 14 ta' Novembru 2019 Il-Kunsill poġġa fis-seħħ miżuri restrittivi mmirati fil-konfront tal-Venezwela fit-13 ta' Novembru 2017. Dawn inkludew embargo fuq l-armi u tagħmir għal ripressjoni interna projbizzjoni fuq l-ivvjaġġar u ffriżar tal-assi fuq 18-il individwu (7 mit-22 ta' Jannar u 11 mill-25 ta' Ġunju 2018) li jokkupaw karigi uffiċjali u li huma responsabbli għal ksur tad-drittijiet tal-bniedem kif ukoll għad-dgħajfien tad-demokrazija u l-istat tad-dritt fil-Venezwela. Il-miżuri restrittivi għandhom l-għan li jinkoraġġixxu soluzzjonijiet kondiviżi demokratiċi sabiex iġibu stabbiltà politika fil-pajjiż u jippermettulu jindirizza l- ħtiġijiet urġenti tal-popolazzjoni . Dawn il-miżuri mmirati huma flessibbli u riversibbli u ddisinjati b'tali mod li ma jagħmlux ħsara lill-popolazzjoni tal-Venezwela. L-UE tenniet f'diversi okkażjonijiet id-disponibbiltà tagħha li tgħin biex tinstab soluzzjoni demokratika għall-kriżi multidimensjonali attwali permezz ta' negozjati sinifikanti u orjentati lejn ir-riżultati, imwettqa in bona fide, li jinkludu l-atturi politiċi rilevanti Venezwelani kollha. Il-ministri għall-affarijiet barranin tal-UE ddiskutew is-sitwazzjoni fil-Venezwela u l-impatt tagħha fir-reġjun fl-aħħar laqgħa tagħhom fil-15 ta' Ottubru u riaffermaw din il-pożizzjoni. Peress li l-kriżi tista' tiġi indirizzata biss permezz ta' proċess politiku, huma qablu li jesploraw il-possibbiltà li jiġi stabbilit grupp ta' kuntatt li jista', jekk jiġu sodisfatti l-kundizzjonijiet, jgħin jiffaċilita proċess ta' dan it-tip. Dikjarazzjoni mir-Rappreżentant Għoli f'isem l-UE dwar is-sitwazzjoni fil-Venezwela, 25 ta' Ottubru 2018 Konklużjonijiet tal-Kunsill dwar il-Venezwela, (stqarrija għall-istampa, 28/05/2018) Delegazzjoni tal-Unjoni Ewropea għall-Venezwela Ara l-paġna tal-laqgħa